C 15/74
RO
Jurnalul Oficial al Uniunii Europene
12.1.2022
Miercuri, 19 mai 2021
K. întrucât cooperarea cu țările terțe este esențială pentru prevenirea și combaterea traficului de persoane; întrucât rutele de migrație pot fi exploatate de rețelele de trafic de persoane; întrucât traficul de persoane are un impact disproporționat asupra femeilor și fetelor, care constituie majoritatea covârșitoare a victimelor traficului și sunt victime ale violenței și exploatării de-a lungul rutei lor de migrație; întrucât măsurile luate împotriva traficului de persoane nu ar trebui să prejudicieze drepturile victimelor traficului, ale migranților, ale refugiaților și ale altor persoane care au nevoie de protecție internațională;
L. întrucât, începând din 2016, UE și unele state membre au multiplicat numărul de acorduri și înțelegeri informale cu țări terțe, cu scopul de a întări capacitățile lor operaționale în materie de control și gestionare a frontierelor, precum și de combatere a traficului de ființe umane; întrucât aceste acorduri și înțelegeri informale cuprind, de asemenea, returnarea și readmisia efective cu țările terțe, inclusiv declarații comune privind migrația, memorandumuri de înțelegere, căi comune de urmat, proceduri operaționale standard și bune practici, precum și acorduri de cooperare polițienească; întrucât, în mod similar cu acordurile oficiale de readmisie, astfel de mecanisme informale afirmă angajamentele statelor de a îi readmite pe cetățenii lor (sau pe alte persoane) și de a stabili proceduri pentru efectuarea returnărilor în practică; întrucât, începând cu 2016, UE a încheiat cel puțin 11 acorduri informale, dar numai un nou acord de readmisie; întrucât acordurile informale dintre UE și țările terțe nu asigură o politică previzibilă sau dispoziții privind cadrul statutar stabil și coerent privind migrația neregulamentară;
M. întrucât, în comunicarea sa referitoare la noul Pact privind migrația și azilul, Comisia a reiterat faptul că dimensiunea internă și cea externă a migrației sunt interconectate în mod indisolubil și că dialoguri și parteneriate personalizate, cuprinzătoare și echilibrate privind migrarea cu țările de origine și cele de tranzit sunt esențiale pentru a se aborda obiective valoroase pentru ambele părți, cum ar fi cauzele principale ale migrației, combaterea introducerii ilegale de migranți, sprijinirea refugiaților care locuiesc în țări terțe și sprijinirea migrației legale gestionate în mod corespunzător; întrucât, astfel cum se menționează în comunicarea Comisiei privind noul pact, implicarea la nivel regional și mondial este fundamentală pentru completarea acestor dialoguri și parteneriate; subliniază, în plus, faptul că, în cadrul parteneriatelor cuprinzătoare cu țări terțe, migrația ar trebui să constituie o chestiune de bază și să fie legată de alte politici, cum ar fi cele legate de cooperarea pentru dezvoltare, securitate, de vize, comerț, agricultură, investiții și ocuparea forței de muncă, de energie, mediu, schimbări climatice și educație;
N. întrucât Planul de acțiune al UE privind drepturile omului și democrația 2020-2024 obligă UE și statele sale membre „să promoveze protecția specifică la care au dreptul migranții, refugiații și persoanele strămutate în interiorul țării și apatrizii”; întrucât acest plan de acțiune promovează „accesul nediscriminatoriu la servicii sociale, inclusiv la asistență medicală și educație de calitate și la prețuri accesibile (inclusiv online), consolidarea capacității practicienilor din domeniu de a răspunde nevoilor specifice ale […] migranților [și] refugiaților” și „sprijinirea unei abordări bazate pe drepturile omului a guvernanței migrației și consolidarea capacității statelor, a societății civile și a partenerilor ONU de a pune în aplicare această abordare”;
O. întrucât, potrivit Înaltului Comisariat pentru Refugiaţi al Naţiunilor Unite (UNHCR), femeile reprezintă aproximativ 48 % din populația de refugiați din lume și un procent ridicat de solicitanți de azil vulnerabili; întrucât, prin Planul de acțiune al UE pentru egalitatea de gen III, UE se angajează să se asigure că „drepturile omului în privința femeilor și fetelor migrante sunt pe deplin realizate prin intermediul politicilor, al programelor și al legilor privind migrația receptive la dimensiunea de gen, precum și că guvernanța receptivă la dimensiunea de gen în materie de migrație este consolidată la nivel global, regional și național”; întrucât politicile în materie de migrație care iau în considerare dimensiunea de gen ar asigura respectarea drepturilor femeilor, fetelor și persoanelor LGTBIQ+, precum și protecția împotriva potențialelor violențe, hărțuiri, violuri și trafic;
P. întrucât raportul din 2015 al fostului raportor special al ONU pentru drepturile omului în cazul migranților constată deficiențe în abordarea UE față de migrație din cauza lipsei de transparență și de claritate și a statutului inferior al multora dintre acordurile încheiate în acest cadru, care, în opinia sa, nu dispun, în general, de măsuri de monitorizare și de responsabilitate; întrucât raportorul special al ONU concluzionează că există puține indicii că parteneriatele pentru mobilitate au dus la beneficii suplimentare în ce privește drepturile omului sau dezvoltarea, în timp ce accentul general pus pe securitate și lipsa de coerență a politicilor în cadrul abordării în ansamblu creează riscul ca orice beneficii care decurg din drepturile omului și din proiectele de dezvoltare să fie umbrite de efectele secundare ale politicilor axate mai mult pe securitate;